b"\n_START_ARTICLE_\nL'Assumpci\xc3\xb3 de Solivella\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de planta rectangular d'una nau amb capelles laterals entre contraforts. Les capelles es comuniquen palesant influ\xc3\xa8ncia del model jesu\xc3\xadtic. Adossades als contraforts hi ha pilastres d'un ordre corinti molt modificat pel gust del barroc popular. Una cornisa circumda el per\xc3\xadmetre en la qual recolza la t\xc3\xadpica volta de can\xc3\xb3 amb llunetes i la petxina del presbiteri constru\xc3\xafdes amb ma\xc3\xb3 de pla i guix. Al primer tram del peu de la nau se situa un cor elevat que recolza en una volta molt rebaixada, a l'un  costat de la qual s'hi troba el baptisteri i l'altre el campanar. _NEWLINE_Aquesta \xc3\xa9s la t\xc3\xadpica torre formada per superposici\xc3\xb3 de prismes (quadrat i hexagonal) que, sent poc esvelta, conjuga amb el frontispici. La fa\xc3\xa7ana t\xc3\xa9 un perfecte carreuat de pedra i no \xc3\xa9s coronada en corbes sin\xc3\xb3 triangularment. En el frontispici destaca, encara t\xc3\xadmidament, la portalada en una composici\xc3\xb3 marcadament rectangular de dues pilastres i entaulament flanquejades per l\xc3\xadnies corbes de clara reminisc\xc3\xa8ncia barroca.\n_START_SECTION_\nHist\xc3\xb2ria\n_START_PARAGRAPH_\nL'any 1766 el rector i els regidors demanaven perm\xc3\xads a l'Audi\xc3\xa8ncia per imposar un vint\xc3\xa8 sobre tots els fruits als habitants de Solivella per tal de subvenir a les despeses de construcci\xc3\xb3 d'una nova esgl\xc3\xa9sia. Aquest impost els fou aleshores denegat. S'avaluava l'obra en 2160 lliures i les autoritats reials aconsellaven que per escur\xc3\xa7ar el cost fos constru\xc3\xafda l'esgl\xc3\xa9sia en uns terrenys que oferia el senyor jurisdiccional vora el seu castell. Quatre anys m\xc3\xa9s tard s'inici\xc3\xa0 l'obra no pas a l'indret aconsellat sin\xc3\xb3 en el mateix on hi havia l'esgl\xc3\xa9sia vella. Desconeixem quan fou compresa la contracta i qui la sign\xc3\xa0."